Ville Rusanen

Baritoni Ville Rusanen on yksi tunnetuimmista ja kansainvälisimmistä suomalaista oopperalaulajista. Hän on valmistunut Sibelius-Akatemiasta laulunopettajinaan Pertti Rusanen, Jorma Hynninen ja Päivi Nisula. Rusanen on Lappeenrannan laulukilpailujen miesten sarjan voittaja vuodelta 2004.

Rusasen monipuolinen äänenkäyttö ja ilmeikäs esiintyminen ovat vieneet hänet tämän kilpailuvoiton jälkeen useiden merkittävien oopperatalojen lavoille niin Suomessa kuin ulkomailla. Suomen Kansallisoopperassa Rusanen on vieraillut usein esittäen päärooleja niin Claude Debussyn, Benjamin Brittenin kuin Jaakko Kuusistonkin oopperoissa. Andrew Lloyd Webberin suurmenestyksessä Oopperan kummitus Rusanen lauloi nimiroolin. Rusasta on kuultu myös sekä Savonlinnan Oopperajuhlilla että Milanon La Scalassa ja Lyonin oopperassa. Savonlinnan Oopperajuhlilla hänet valittiin vuoden 2014 taiteilijaksi. 

Paitsi useimpien suomalaisten orkesterien solistina, Rusanen on myös esiintynyt konserttilavoilla Sydneystä Zürichiin ja Chicagosta Lontoon BBC Proms -festivaalille. Vuonna 2020 häneltä ilmestyi yhdessä pianisti Pami Karvosen kanssa ensimmäinen soololevy nimeltä Polkuja – lauluja suomalaisesta luonnosta.

Vuonna 2023 Rusanen on vieraillut mm. Tokiossa Japanin filharmonikkojen solistina ja laulanut Brittenin Billy Budd -oopperan nimiroolin George Enescu -festivaaleilla Romaniassa.